***Ασμχος ε.α Νικόλαος Αλβανός***

*Σύντομο βιογραφικό σημείωμα και μερικές σκέψεις σχετικά με την υποψηφιότητά μου για μέλος του Δ.Σ της Ε.Α.Α.Α*

Γεννήθηκα στις 16/02/1962 στην Αθήνα και αποφοίτησα από το 8ο Λύκειο Αθηνών το 1979. Στη συνέχεια φοίτησα στη Σχολή Τεχνικών Υπξκών της Πολεμικής Αεροπορίας (ΣΤΥΑ) και αποφοίτησα ως Μηχανικός Τηλεπικοινωνιών το 1981.

Υπηρέτησα σε διάφορες μονάδες της Πολεμικής Αεροπορίας όπως, 114 Π.Μ, 112 Π.Μ, ΣΤΥΑ, ΓΕΑ ως επιτελής, 135 Σ.Μ ως Δκτης Σμήνους υποστήριξης.

Υπηρέτησα επίσης στην ν.Κύπρο ως τμηματάρχης Γ3 της Διοίκησης Αεροπορίας.

Το 2013 αποστρατεύτηκα από το ΕΤΗΜ όπου υπηρετούσα ως Δκτης Μοίρας Υποστήριξης.

Έλαβα όλα τα προβλεπόμενα μετάλλια και διαμνημονεύσεις που αντιστοιχούσαν στο βαθμό μου καθώς και το Μετάλλιο Αξιόλογων υπηρεσιών για τις υπηρεσίες που προσέφερα κατά τη διάρκεια της υπηρέτησής μου στην ν.Κύπρο.

Το 2014 συμμετείχα στις Δημοτικές Εκλογές του Δήμου Αλίμου και έως σήμερα υπηρετώ την Τοπική Αυτοδιοίκηση. Είχα την τιμή να αναλάβω Αντιδήμαρχος Αλίμου για 2 χρόνια στον τομέα Πολιτικής προστασίας και από τον Ιανουάριο του 2024 είμαι Αντιδήμαρχος Οικονομικών Υπηρεσιών και θεμάτων Αθλητισμού.

Είμαι παντρεμένος με την Ελένη Βλαμοπούλου, καθηγήτρια φιλολογίας και έχω δύο παιδιά, τον Δημήτρη που είναι Χειρουργός Οδοντίατρος απόφοιτος της Οδοντιατρικής Σχολής του Ε.Κ.Π.Α και τον Θοδωρή που είναι 3ετής φοιτητής στο τμήμα Φυσικοθεραπείας στο Πανεπιστήμιο Δ. Αττικής.

Αγαπητές/οί συνάδελφοι και μέλη ορφανικών οικογενειών, με απόλυτο σεβασμό στις προσπάθειες δεκάδων παλαιότερων συναδέλφων, που στα μέτρα των δυνατοτήτων τους, έδωσαν τη μάχη μέσα από τις τάξεις της ΕΑΑΑ για τα συμφέροντα και τις κατά καιρούς διεκδικήσεις μας, υποβάλω με απόλυτη συναίσθηση ευθύνης, επιγραμματικά τις απόψεις μου, ενόψει των επικείμενων εκλογών, που κατέρχομαι ως υποψήφιος για το Δ.Σ.

Κατά τα τελευταία δώδεκα περίπου χρόνια που είμαι απόστρατος, έκανα κατά καιρούς πολύωρες συζητήσεις και αναλύσεις με αρκετούς αγαπητούς συναδέλφους, προκειμένου να κατανοήσω επαρκώς τα προβλήματα αλλά και να συνθέσω με σύνεση υλοποιήσιμες προτάσεις.

Στην παρούσα χρονική στιγμή θεώρησα ώριμη αλλά και απαραίτητη την απόφασή μου να προχωρήσω εμπρός και να ζητήσω την στήριξη και εμπιστοσύνη σας. Το ίδιο είχα πράξει και το 2018 και από τότε παρακολουθώ ακόμα στενότερα τα τεκταινόμενα στην ΕΑΑΑ και τις όποιες παραλήψεις ή λάθη (έτσι όπως εγώ τα αντιλαμβάνομαι) που εξακολουθούν να μας βαραίνουν ως Ένωση.

Προερχόμαστε όλοι από την μεγάλη οικογένεια της Πολεμικής Αεροπορίας και γνωρίζοντας ότι ανδρωθήκαμε με τα ίδια ιδανικά, θεωρώ ότι συντασσόμαστε ανεπιφύλακτα, καθότι διαθέτουμε και τα τρία, σύμφωνα με τη ρήση του Καζαντζάκη στην Ασκητική του**: ‘’ Πειθαρχία, να η ανώτατη αρετή. Έτσι μονάχα σοζυγιάζεται η δύναμη με την επιθυμία και καρπίζει η προσπάθεια του ανθρώπου.’’**

Αγαπητοί συνάδελφοι, με την κατάθεση της υποψηφιότητάς μου για μέλος του ΔΣ ΕΑΑΑ, εκφράζω την επιθυμία μου να ασχοληθώ ενεργά με τα ζητήματα που αφορούν στην Ένωσή μας και να προσφέρω τη στήριξή μου κατά τον καλύτερο δυνατό τρόπο.

Κύρια επιδίωξη αποτελεί η εκ νέου ανάδειξη της ΕΑΑΑ σε έναν αξιοσέβαστο οργανισμό που θα οδηγείται από αξίες, θα προάγει τη δημοκρατικότητα στις διαδικασίες και θα αξιώνει τις καλύτερες λύσεις για τα προβλήματα των μελών της.

Η Ένωση αποτελεί υπόθεση όλων μας και δεν θα πρέπει να εξυπηρετεί μεμονωμένα συντεχνιακά συμφέροντα. Η νέα σελίδα της Ένωσης πρέπει να γραφτεί από όλους μας. Όλα τα μέλη διαθέτουν γνώσεις και εμπειρίες. Με υγιή συνεργασία, εμπιστοσύνη και με τη βοήθεια της τεχνολογίας, θα μπορέσουν να επιτευχθούν οι κοινοί μας στόχοι.

Έχοντας υπόψη όλα τα παραπάνω, καταθέτω κάποιες σκέψεις μου σχετικά με ενέργειες που θεωρώ ότι μπορούν να υλοποιηθούν στα πλαίσια ενός οράματος για μια σύγχρονη και αναβαθμισμένη ΕΑΑΑ.

* Επανεξέταση του νομοθετικού και θεσμικού πλαισίου λειτουργίας της Ένωσης και Παραρτημάτων. Ειδικά για τα Παραρτήματα, θεωρώ ότι πρέπει να καθιερωθεί η εκλογή των Δ.Σ και να σταματήσει ο ορισμός τους κατόπιν σφυγμομετρήσεων. Έτσι αποκτά δύναμη και ουσία η συμμετοχή των Παραρτημάτων στην διαμόρφωση σημαντικών θέσεων της ΕΑΑΑ.
* Εκμετάλλευση των σύγχρονων εργαλείων πληροφορικής, των Μέσων Κοινωνικής Δικτύωσης για αναβάθμιση της ιστοσελίδας της ένωσης καθώς και της εφημερίδας.
* Θεσμοθέτηση της ηλεκτρονικής ψηφοφορίας και επιστολικής ψήφου.
* Ενεργή συμμετοχή των μελών της Ένωσης σε δραστηριότητες και τομείς ενδιαφέροντος, με εκμετάλλευση του γνωστικού τους πεδίου και των εμπειριών τους.
* Ετήσια ενημέρωση επί των πεπραγμένων της ΕΑΑΑ σε ειδική ανοιχτή συνεδρίαση.
* Εξεύρεση λύσης σχετικά με θέματα που έχουν σχέση με την υγειονομική κάλυψη από το 251 ΓΝΑ αλλά και από άλλους φορείς και ειδική μέριμνα για τους υπερήλικες συνάδελφους (δημιουργία κέντρου περίθαλψης υπερηλίκων).
* Άμεσες ενέργειες με συναρμόδιους φορείς για αναγνώριση επαγγελματικών δικαιωμάτων στους αποφοίτους ΑΣΕΙ και ΑΣΣΥ καθώς και επανεξέταση της Ακαδημαϊκότητας αλλά και της βαθμολογικής εξέλιξης και αναβάθμισης των αποφοίτων της ΣΜΥΑ/ΣΥΔ/ΣΙΡ σε σχέση με τα έτη σπουδών και το γνωστικό τους επίπεδο.
* Καθιέρωση απονομής ξιφών στους νέους Ανθσγούς προερχομένους από ΑΣΣΥ, καθώς και απονομής των προβλεπόμενων ανά βαθμό μεταλλίων σε ειδική τελετή κάθε έτος. Άμεση απόδοση των οφειλόμενων ξιφών και διαμνημονεύσεων σε όλους τους ε.α συναδέλφους.

Αγαπητοί συνάδελφοι και μέλη της ΕΑΑΑ,

Στόχος του ΔΣ, το οποίο θα προκύψει από την εκλογική διαδικασία της 15ης Δεκεμβρίου, θα πρέπει να είναι η δημιουργία ενός νέου, δυναμικού, συλλογικού οργανισμού όπου θα κυριαρχεί η συναδελφικότητα, η πολυφωνία, η διαφάνεια και ο αλληλοσεβασμός.

Γνωρίζοντας όλοι ότι οι εποχές είναι δύσκολες σε πολλά επίπεδα, ας μην αδιαφορούμε για τα θέματα που πρέπει να μας απασχολούν και ας το δείξουμε με τη μαζική συμμετοχή μας στις επικείμενες εκλογές της ΕΑΑΑ.

Με εκτίμηση και συναδελφικούς χαιρετισμούς

Νικόλαος Αλβανός

Ασμχος ε.α